S-324/2019

Mál þetta, sem dómtekið var 29. maí 2019, er höfðað með ákæru, útgefinni af lögreglustjóranum á höfuðborgarsvæðinu 16. apríl 2019, á hendur S-kk-þgf A-kk-þgf A-kk-þgf, kt. 000000-0000, [...], Reykjavík, fyrir eftirtalin brot:

1. Fíkniefnalagabrot, með því að hafa mánudaginn 20. nóvember 2017 að [...] í Reykjavík haft í vörslum sínum 8,59 g af amfetamíni, 17,82 g af maríjúana og 18 kannabisplöntur sem ákærði hafði ræktað um nokkurt skeið fram til þess dags.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

2. Umferðarlagabrot, með því að hafa mánudaginn 15. október 2018 ekið bifreiðinni [...] óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 330 ng/ml) norður Reykjanesbraut við Strandgötu í Hafnarfirði, þar sem lögregla stöðvaði aksturinn.

Telst brot þetta varða við 1., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Krafist er upptöku á 8,59 g af amfetamíni, 17,82 g af maríjúana, 18 kannabisplöntum og 2,25 g af óskilgreindu efni sem hald var lagt á samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á tveimur gróðurhúsalömpum, 3 straumbreytum, einni viftu, tveimur loftsíum, einu gróðurtjaldi, þremur vatnsdælum, tveimur tímarofum og einum rakamæli sem lögregla lagði hald á samkvæmt heimild í 7. mgr. 5. gr. sömu laga.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Ákærði er fæddur í [...]. Samkvæmt framlögðu sakavottorði, dagsettu 9. apríl 2019, á ákærði sakaferil að baki sem þó hefur ekki áhrif á ákvörðun refsingar í máli þessu.

Með hliðsjón af framangreindu, þ.m.t. skýlausri játningu ákærða, sakarefni þessa máls og 77. gr. almennra hegningarlaga nr. 19/1940, þykir refsing hans hæfilega ákveðin fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru er ákærði sviptur ökurétti í 12 mánuði frá birtingu dóms þessa að telja. Þá skal ákærði, einnig með vísan til lagaákvæða í ákæru, sæta upptöku til ríkissjóðs á 8,59 g af amfetamíni, 17,82 g af maríjúana, 18 kannabisplöntum og 2,25 g af óskilgreindu efni, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef M-kk-ef Þ-kk-ef lögmanns, 105.400 krónur, að meðtöldum virðisaukaskatti, og 173.829 krónur í annan sakarkostnað.

Af hálfu ákæruvaldsins flutti málið H-kk-nf G-kk-nf saksóknarfulltrúi.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf A-kk-nf A-kk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði er sviptur ökurétti í 12 mánuði frá birtingu dómsins að telja.

Ákærði sæti upptöku á 8,59 g af amfetamíni, 17,82 g af maríjúana, 18 kannabisplöntum og 2,25 g af óskilgreindu efni.

Ákærði greiði málsvarnarþóknun skipaðs verjanda síns, G-kk-ef M-kk-ef Þ-kk-ef lögmanns, 105.400 krónur og 173.829 krónur í annan sakarkostnað.

Þ-kvk-nf L-kvk-nf